ČUDIM SE JA

Neka je hvala Allahu, dž.š., Gospodaru svih svjetova. Neka su salavat i selam na Poslanika Muhammeda, s.a.v.s., njegovu časnu porodicu, ashabe i sve sljedbenike, koji vole i čuvaju svoje a tuđe cijene i poštuju.
Braćo moja u Dini Islamu! Ima ljudi koji kažu da vole Dragog Allaha, ali istovremeno ne vole Njegov govor. Priznaju Ga za Gospodara, ali ne poštuju Njegove propise. Drugi opet kažu da vole Kur'an, ali se nikada nisu potrudili da nauče harfove. A ima i onih koji su ih naučili pa zaboravili, tj. zapostavili Kur'an. Za sve imaju vremena osim za Kur'an. A ima i onih koji ga tako lijepo i umiljato uče, ali samo radi pohvale i divljenja ljudi. A ima i takvih muslimana, da Bog lijepi sačuva, sve bi slušali i sve slušaju osim Kur'ana. Svima im se čudim. 
Čudim se i ovoj našoj omladini. Roditelji ih rodili i sve im pružili, a oni opet nazasiti i nezahvalni, raspravljaju se i svađaju sa roditeljima, a neki, gluho bilo, osim glasa na njih i ruku dižu. Ko biva, oni su pametni i moderni a roditelji su glupi i zaostali. I čudim se omladini koja živi bračnim životom ali u vanbračnoj zajednici. Ponašaju se potpuno isto kao da su u braku, ali ne žele da sklope brak. Više vole odvratnost i grijeh bluda negoli bereket i ljepotu braka. 
Čudim se i onima koji godinama žive u braku a ne žele djecu. Da li se ikad zapitaju da li bi ugledali svjetlost dana da njihovi roditelji nisu poželjeli da imaju djecu? Pitaju li se možda da li njihovi ''stari'' žele da postanu djedovi i nane i da miluju svoju unučad? Jesu li im karijera i život bez roditeljskih obaveza bolji i draži od osnivanja porodice? Muž i žena nisu porodica. Oni su samo bračni par. Tek kad dobiju djecu postaju porodica.
Čudim se, zbog toga, i onima koji nemaju djece, ali i ne traže rješenje da bi ih dobili. Činjenica je da su neki muškarci kao i neke žene neplodni i da ne mogu imati djecu, ali za svaku bolest ima i lijek. Nekad liječenje traje duže. A nekada je rješenje u dovi, na koju Gospodar nekad ekspresno odgovori, a nekada pusti čovjeka da malo sačeka i da ustrajava u dovi. Zar nije Zekerijja'ova, a.s., supruga bila nerotkinja pa je u starosti rodila Jahja'a, a.s.? Zar nije Ibrahimova, a.s., supruga Sara bila stara nerotkinja pa je rodila Ishaka, a.s.? 
Čudim se ja i muškarcima koji pored svojih supruga idu drugim i tuđim ženama. Misle da će pronaći sreću i razonodu, a ne vide kako se crni oblaci nadvijaju nad njihovim životom, brakom i porodicom. Čudim se i njihovim suprugama što su ih svojim odnosom prema njima otjerale iz svog zagrljaja i od svoje ljubavi. A čudim se i onim ženama koje pored svojih muževa idu drugim i tuđim muškarcima. Zar misle da će pronaći sreću i razonodu? Pronaći će samo kratko zadovoljstvo i dugo kajanje. Zar im je prolazna želja preča od porodice, braka i mirnoga života?
A čudim se ja i našim ljudima koji kažu da su muslimani, ali uopće ne klanjaju, ne poste i ne daju zekat. Čudim se i onima koji jedu svinjetinu i piju alkohol, a znaju da su haram i da su štetni. Još se više čudim onima koji ni po koju cijenu ne bi stavili svinjetinu u usta, ali im istovremeno ne smeta da piju alkohol. A nikako se ne mogu načuditi onima koji insistiraju na tome da grijeh ide iz usta a ne u usta. Prvo što to nije tačno, drugo što to nema nikakve logike, i treće što to je to virus koji je usmenim putem iz neislamske tradicije (tj. iz Biblije) ubačen u muslimanski korpus pa se onda raširio i prihvatio kao da je notorna istina. 
Čudim se ja i muslimanima koji vazda kritikuju vlast i kojima u društvu ništa ne valja, ali neće da izađu na izbore i da barem pokušaju da izaberu one ljude koji mogu donijeti promjene. Čudim se i onima koji kao sve znaju i imaju rješenje za sve, ali se nikad ne kandiduju za neko važno mjesto u društvu i zajednici pa da pokrenu promjene. Čudim se učenicima koji hoće da završe školu a neće da uče. Čudim se i ljudima koji neće da rade a hoće da imaju sve i svašta. Čudim se i ljudima koji neće da budu članovi džemata, kao i džematima koji ne žele da budu dio zajednice.
Čudim se ja još štokome i štočemu. Čudim se nekada i samome sebi. Ali tako i treba, jer da nije čuđenja ne bi bilo ni promjena. A čovjek koji nije zadovoljan svojim životom i koji hoće nešto da promijeni – mora da se pomjeri. Pa nije biljka, pobogu, pa da bude vezan za jedno mjesto. ''Bereket je u pokretu.'' – kaže arapska poslovica.
Molim Dragog Allaha da nam pokaže suštinu stvari – da nam istinu pokaže istinitom i pomogne da je slijedimo, i da nam laž pokaže lažnom i pomogne da je izbjegavamo. Amin.

